Papersnake/gushiwen huggingface dataset:
题仇处士郊居（处士弃官卜居）
杜荀鹤（唐代）

江南景簇此林亭，手板蓝裾自可轻。洞里客来无俗话，

郭中人到有公情。闲敲岩果呼猿接，时钓溪鱼引鹤争。

笑我有诗三百首，马蹄红日急于名。
天净沙·秋思
马致远（元代）

枯藤老树昏鸦，小桥流水人家，古道西风瘦马。夕阳西下，断肠人在天涯。
贵池寺照远轩
郭祥正（宋代）

碧瓦周遭映佛幢，更穷眼界敞轩窗。山光半拥初生日，天影宽轩不尽江。

诗思未容秋色乱，酒醺能使客愁降。陶潜肯忆东篱菊，且倚栏干倒一缸。
京居感兴五首 其二
贺铸（宋代）

平生感激心，炯炯徒自许。尘埃五十弦，难为齐人拊。
句 其一
陈克（宋代）

鸟声妨客梦，花片搅春心。
上巳后二日山中喜晴限韵
谈悌（明代）

春晴登眺拂衣初，山寺清芬袭使车。梦稳金戈销职尽，觥浮绿蚁适情余。

耆英胜会追司马，修禊携觞属太虚。李郭仙舟叨滥入，如椽银管愧同书。
声声慢·春星当户
吴文英（宋代）

春星当户，眉月分心，罗屏绣幕围香。歌缓□□，轻尘暗簌文梁。围桐泛商丝雨，恨未回、飘雪垂杨。连宝镜，更一家姊妹，曾入昭阳。莺燕堂深谁到，为殷勤、须放醉客疏狂。量减离怀，孤负蘸甲清觞。曲中倚娇佯误，算只图、一顾周郎。花镇好，驻年华、长在琐窗。
即席次必强六绝句
李新（宋代）

市酒郫筒去未还，宗人厚德敌刘宽。
田歌社舞生惆怅，聊向樽前佐客欢。
长安春日书事
魏野（宋代）

长安春色自依依，大命移应地不知。
蔓草已迷双凤阙，千花犹不九龙池。
岂无东合开今日，尚有南山似旧时。
一月悠悠游不足，青门欲出步迟迟。
【正宫】叨叨令　叹世
杨朝英（元代）

想他腰金衣紫青云路，笑俺烧丹炼药修行处。俺笑他封妻荫子叨天禄，不如
我逍遥散诞茅庵住。倒大来快活也末哥，倒大来快活也末哥，那里也龙韬虎略擎
天柱。
昨日苍鹰黄犬齐飞放，今日单鞭羸马江南丧。他待学欺君罔上曹丞相，不如
俺葛巾漉酒陶元亮。倒大来快活也末哥，倒大来快活也末哥，渔翁把盏樵夫唱。
吴山十六景 其三 支硎翠岫
弘历（清代）

支公石室山为屏，上九肥遁君子亨。枕流漱石可娱志，墨名儒行何拘形。

我来朅尔寻胜赏，春山蔚郁堆新青。吹竹细籁戛笙筑，出窍流云合杳冥。

缅怀爱马重神骏，轩轩霞举新发硎。
木兰花慢 和黄一峰闻筝
张雨（元代）

尽弹筝仕女，会银甲，骤冰弦。看蝉影＊＊，莺声历历，鸿阵翩翩。哀音暮年多感，柰对花、对酒更闻鹃。却恐乘云飞去，缠头袅住非烟。乌丝缀谱倩陈玄。雅调为谁传。嗟江上峰青，湘皋木落，与挟飞仙。正须丝竹陶写，尽胜渠、槌拍事枯禅。莫负金尊皓月，难留锦瑟华年。
梅花
张耒（宋代）

北风万木正苍苍，独占新春第一芳。
调鼎自期终有实，论花天下更无香。
月娥服御无非素，玉女精神不尚妆。
洛岸苦寒相见晚，晓来魂梦到江乡。
赐环纪恩 其二
陈子壮（明代）

豢养君恩涕泪馀，中兴犹复问樵渔。天怜部党俱弛禁，人喜名樵渐拜除。

咨访辄当裴垍识，疏慵无籍子公书。而今一忆元都树，未信刘郎恨不如。
浮邱八景 其七 挹袖轩
张廷臣（明代）

鹤氅飘飘不可留，驭风随处访丹邱。蓬莱此去无多路，迟尔相将汗漫游。
六朝门。李集
周昙（唐代）

忠谏能坚信正臣，三沈三屈竟何云。

每沈良久方能语，及语还呼桀纣君。
寄愚隐智东堂
成廷圭（元代）

落日太湖上，归舟又碛沙。百年同是客，两寺即为家。

老竹仍多笋，枯藤也自花。何时结茅屋，相伴老烟霞。
晚宿江涨桥
李新（宋代）

鸟径青山外，人家苦竹边。
江城悬夜锁，鱼市散空船。
岸静涵秋月，林昏宿水烟。
又寻僧榻卧，夜冷欲无眠。
将至都下
张耒（宋代）

竟陵南望稻新熟，梦泽悠悠伤远目。
春风岭上望齐安，太昊城边揽秋菊。
那知岁暮东州客，大山苍寒晓霜白。
云收雾卷日月明，却上天衢瞻玉色。
敝裘疲马古道长，九旬刺史归空囊。
归去故人应笑我，满衫清泪说浔阳。
赠客忆乡
鄂貌图（清代）

万国风尘际，迢迢别雁行。故园春草满，客署晚云凉。

梦破三更月，花开两地觞。归期无定日，空感鬓边霜。
松岩杂言 其五
无愠（明代）

山中十日九日雨，树头青青落不住。白犬寻踪入草间，惊起竹鸡飞上树。
杂咏十首酬汪镇卿
林景熙（宋代）

百感凑孤夜，江楼起呼月。
秋虫声转悲，念此众芳歇。
人生非金石，青鬓忽已雪。
逾淮橘心移。出山泉性汩。
猗兰抱孤芳，不受宿莽没。
越中遇寒食
施肩吾（唐代）

去岁清明霅溪口，今朝寒食镜湖西。

信知天地心不易，还有子规依旧啼。
谢王轩
西施（唐代）

妾自吴宫还越国，素衣千载无人识。

当时心比金石坚，今日为君坚不得。
独立
方岳（宋代）

村夫子挟兔园册，教得黄鹂解读书。
能记蒙求中一句，百般娇姹可怜渠。
题隆师山水短轴二首六言
程俱（宋代）

抱瓮终年五亩，结茅何日三间。正拟萤飞自照，真成鸟倦知还。
和耆寿民旧作城头望雪
毓朗（清代）

冰海风来林谷响，雪大如轮小如掌。初惊老木著春花，继讶幽如作秋爽。

天低已疑宇宙隘，眼明陡觉庭院敞。更上城头望匡庐，浩渺光中失粒坱。

欲寻奇趣无中边，那更穷幽问罔象。万弩钱塘潮上时，千里平沙日初晃。

玉龙战罢云偶开，恍惚晶莹见颅颡。松林得雪已奇绝，城上吟诗气无两。

茫茫银海坐危楼，波平不复劳双桨。不嫌觅句禁体物，生恐抽刀断马鞅。

一时豪兴无古人，此日胸中余妙想。曲高和寡继者谁，缡褷舞鹤失圆吭。
声声慢
仇远（元代）

藏莺院静，浮鸭池荒。绿阴不减红芳。高卧虚堂。南风时送微凉。游鞯践香未遍，怪青春、别我堂堂。闲里好，有故书盈箧，新酒盈缸。

只怕吴霜侵鬓，叹春深铜雀，空老周郎。弱絮沾泥，如今梦冷平康。翻思旧游踪迹，认断云、低度横塘。离恨满，甚月明、偏照小窗。
野兴
陆游（宋代）

来日无多去日遒，朱颜那肯为人留。
檐声点滴无时雨，野气苍人极目秋。
朝出钓鱼来北渚，夜耕驱犊上西畴。
此心所要常无媿，寂寞衡门死即休。
公宇芦
欧阳詹（唐代）

渔家分得两三茎，公退徐吟思倍清。
官满不将归旧隐，萧萧留与后人听。
春晓三首
杨万里（宋代）

一年生活是三春，二月春光尽十分。
不必开窗索花笑，窗隔花影也欣欣。
送汪小珊归省 其一
潘曾玮（清代）

郁郁青棠花，亭亭连理枝。青棠可蠲忿，连理纷葳蕤。

与子为益友，形影两不疑。但愿长相见，安知有别离。

别离欲何之，江南我所思。人生各有职，恨不相追随。

惜此良会促，感彼心知希。道路隔千里，会面未有期。

常恐会面日，已非少年时。
农父 其一
刘敞（宋代）

入水作田，上山伐薪。人世几何，终岁苦贫。安有灵药，化为羽人。

呼吸光景，为君外臣。
南溪精舍
林逢春（明代）

曾记当时醉此斋，此斋初辟菊初栽。今朝携酒重来赏，醉插黄花笑口开。
喜雪走笔呈李宣城三首
张耒（宋代）

万夫饿腹待仓储，三户穷民守破圩。
疲瘵不禁鞭挞甚，长官对酒且欢娱。
水龙吟（望九华山作）
张孝祥（宋代）

竹舆晓入青阳，细风凉月天如洗。峰回路转，云舒霞卷，了非人世。转就丹砂，铸成金鼎，碧光相倚。料天关虎守，箕畴龙负，开神秘、留兹地。

缥缈珠幢羽卫。望蓬莱、初无弱水。仙人拍手，山头笑我，尘埃满袂。春锁瑶房，雾迷芝圃，昔游都记。怅世缘未了，匆匆又去，空凝伫、烟霄里。
沁园春（寿游侍郎）
陈若水（宋代）

某恭审某官受天异禀，间世笃生。光辅三朝，伟甚忠清之节；退发一壑，粹然恬淡之风。帝眷耆英，神绥福祉。某不量寸朽，切庇万间。心之所祈，姑寄沁园春之赋；仁者必寿，愿同庄椿岁之多。俯伏露忱，仰祈电盼。

拂袖归来，懒踏前回，京华欢麈。算宦游虽好，何如生处，急流勇退，赢得闲人。身羡仙翁，萧然野服，笑永东溪溪上亭。头犹黑、甚丰姿鹤瘦，标致梅清。

今年转觉精神。便次第平头八十人。肯又抛渭钓，似周尚父，且来洛社，作宋耆英。报答明恩，一时分付，贤子贤孙事业新。丹心在，尚瓣香岁岁，遥祝尧龄。
观盐池并谒池神庙有作
允礼（清代）

参井分野郇瑕封，唐都南畔虞畿东。岳渎宣精钟巨浸，府海不让神明功。

纵迩横遥幅百里，澄渟黝窅灵源通。疏列畦塍错绣壤，酾渠瀹注波㳞瀜。

甘卤密{辶己}液潜漉，一宿霜练冰长空。炫转晶荧耀天日，锻椎圭璧堆玲珑。

轺装{拖扌换车}载均民食，远近给足公私丰。引水首夏迄秋仲，成实自有灵旗风。

讵假熬波漉沙力，惟勤斥堠坚垣墉。知者造物巧者和，总藉天贶回昭融。

圣朝百神并崇报，一方秩祀尤优隆。云榜高揭志信向，庥光永愿涵璇穹。
书感
钱时（宋代）

狥利者不可与谋义，怙私者不可与言公。
蛮触胜负勍两角，肝胆乃在楚越同。
阳清阳浊难同宫，弱水西流河汉东。
洪河砥柱霜中松，中道而立能者从。
凡百君子宜自爱，何苦下与琐琐争鸡虫。
朝来满室生秋风，庭树两叶三叶红。
题三岩
黄登（宋代）

飘然投绂卧云林，一片平生铁石心。
不是遗文能动我，谁令吊古便沾襟。
身同逝水几寒暑，名在空山无古今。
仰止高风琴床下，还教三叹薄朝簪。
春游 其一
董嗣杲（宋代）

山童携竹杖，支我步城头。东风扑酒香，吹醒殊乡愁。

江波荡太阳，万顷金色浮。土人不识此，我可专春游。
和运司园亭·月台
孙甫（宋代）

俗流嗜喧卑，世才务高洁。
筑台仅踰寻，清夜延明月。
四垂天幕低，千里蟾光发。
美人□□才，裁赋何清绝。
和董端明大野渔父图
李弥逊（宋代）

木落渔村载酒过，绿波萍藻鳜鱼多。
弃醉饮，尽颜酡。不负平生笠与簑。
秋江离思送朱大之京
高棅（明代）

暮色带远屿，大江浩悠悠。
临分未能别，红叶满汀洲。
夫子何所适，绮纨上国游。
凉风吹飞旆，沙路鸣紫骝。
载酒江上石，把杯对高秋。
遥山微雨晴，夕阳在孤舟。
海蒨去翩翩，焉能狎群鸥。
青云可翘首，沧波正安流。
望春回
李甲（宋代）

霁霞散晓，射水村渐明，渔火方绝。滩露夜潮痕，注冻濑凄咽。征鸿来时应负书，见疏柳、更忆伊同折。异乡憔悴，那堪更逢，岁穷时节。

东风暗回暖律。算拆遍江梅，消尽岩雪。唯有这愁肠，也依旧千结。私言窃语些誓约，便眠思梦想无休歇。这些离恨，除非对著、说似明月。
数日江上颇有春色偶成绝句遣兴五首 其四
程俱（宋代）

不奈江头春色何，暖光摇日涨晴波。凭栏何处牵幽兴，杨柳沙洲一钓蓑。
曳杖
雪山法师（明代）

曳杖出溪口，月斜溪水喧。
云闲逐去鸟，山尽见孤村。
野外垂天影，松间堕月痕。
回头疏磬发，有寺石为门。
题温容村寺壁
郝俣（金朝）

草树醒朝雨，乌鸢快晚晴。山光自明润，野气亦凄清。

茗碗閒中味，纹楸静里声。此怀能自适，未要缚簪缨。
癸卯元夕曹能始席上咏夹纱灯屏得花字
吴兆（明代）

火树当筵出，灯屏绕席斜。
逶迤一片影，匼匝九枝华。
薄素流明月，层波浸百花。
龙膏然作雾，鹤彩散成霞。
晓户莺窥镜，春窗蝶误纱。
盈盈空内外，瞰客若为遮。
和李学士试院感秋二首 其二
黄裳（宋代）

荒庭初得雨，幽点失凋梧。滞思舒千卷，高吟想五湖。

蛩声生翠幄，酒力借微躯。袭蹈贻文病，犹难望汉儒。
次张闇夫见过之作
康海（明代）

独好中林隐，因家清渭川。园开溪尽处，山合水西边。

曲艺明时弃，长歌稚子传。已深疏旷志，不是欲游仙。
山中访友不遇
赵师固（宋代）

久思成德士，家居山裹山。云深何惮远，路险不知难。

幽鸟藏林语，残花点石斑。行踪无觅处，惆怅自空还。
送陈宗谕进叔晋接赴庆元添倅及乃弟泰来四首 其一
王迈（宋代）

向来寅陛对，冷语颇冰人。未犯神龙怒，先遭老凤嗔。

宗庠随却步，家食不忧贫。公语何尝泯，题舆宠渥新。
送裴判官赴商幕
皎然（唐代）

商洛近京师，才难赴幕时。离歌纷白纻，候骑拥青丝。

会喜疲人息，应逢猾虏衰。看君策高足，自此烟霄期。
东堂初寒创意作竹屏障门屏脚偶得朽梅枝截用
张耒（宋代）

简册林中老蠹鱼，年来穷谪尚耽书。
竹屏风下凭乌几，画作柯山居士图。
坦然老人歌
李孟璿（明代）

坦然老人真坦然，不求才行人间传。不赋蜀道难，懒和沧浪篇。

送穷乞巧皆无言。坦然心地何所似，皎皎白日悬秋天。

桑麻田，松菊园，乃在武林清溪边。傍溪茅屋只数椽，朝出耕，夕安眠。

儿女嬉笑南窗前，皇天平平无党偏。坦然老人真坦然，我欲移家相近时周旋。
金光洞
陈岩（宋代）

神剜鬼划剧幽深，门外藤萝浅结阴。
洞里金仙十年坐，湛然认得本来心。
次韵签判张太博移竹
苏颂（宋代）

梁苑有脩竹，移来正得时。新开一斋馆，分植两轩墀。

璅碎青金影，纤圆碧玉枝。物应人共美，性与地兼宜。

渐喜声成韵，毋伤色暂衰。宁因恶土变，自与好风期。

窗闼常相对，阑干不用施。看怜朝露爽，坐觉昼阴迟。

拟富非侯等，亲邻见凤姿。燕杯留几席，画笔置藩篱。

护长防将折，删枯欲更滋。破忧谈将解，化恐误仙骑。

节耸蛟螭骨，苞翻虎豹皮。竿长终劲挺，根困任离披。

肯顾柯亭赏，休思渭水持。吟馀毫亦健，灌罢器频攲。

戴谱须书此，淇园未羡之。七贤尝伴侣，六逸重犹夷。

缅继斯人躅，如吹仲氏篪。萧然发清思，赖尔作良知。
念奴娇·海天向晚
韩驹（宋代）

海天向晚，渐霞收馀绮，波澄微绿。木落山高真个是，一雨秋容新沐。唤起嫦娥，撩云拨雾，驾此一轮玉。桂华疏淡，广寒谁伴幽独。不见弄玉吹箫，尊前空对此，清光堪掬。雾鬓风鬟何处问，云雨巫山六六。珠斗斓斒，银河清浅，影转西楼曲。此情谁会，倚风三弄横竹。
用山谷新诗徒拜嘉之句为韵赋五篇报尹直卿
曾丰（宋代）

天下文章家，吾州两前辈。
内翰擅其宗，大监为之最。
更有龙图公，气节盖新代。
请从舌端参，去作卧下拜。
喜故人至
王操（宋代）

地僻无宾侣，柴门昼始开。
鸡山寒叶落，江国故人来。
话旧惊霜鬓，论诗滞酒杯。
相留喜同宿，不寐曙光回。
东湖留题 驻兴桥
黄裳（宋代）

方上大鳌背，俄生五湖心。急急游此道，扰扰休相寻。
秋村十二咏 其五 邻砧
成鹫（清代）

何处鸣双杵，声声隔短墙。贫家刀尺冷，田舍宿春忙。

断续微情寄，分明远思长。授衣时节近，瓜代未还乡。
甘州（赵文升索赋散乐妓桂卿）
张炎（宋代）

隔花窥半面，带天香、吹动一天秋。叹行云流水，寒枝夜鹊，杨柳湾头。浪打石城风急，难系莫愁舟。未了笙歌梦，倚棹西州。

重省寻春乐事，奈如今老去，鬓改花羞。指斜阳巷陌，都是旧曾游。凭寄与、采芳俦侣，且不须、容易说风流。争得似、桃根桃叶，明月妆楼。
次韵宋德器春晚即事五首
李流谦（宋代）

柳老阴阴密，榴繁灼灼明。
持杯了醒醉，拊槛置枯荣。
谷旷箫笙杂，江空镜像呈。
澄心着老眼，物物见真情。
满庭芳
佚名（元代）

过去休思，未来莫想，见前一念俱忘。三心灭去，显出法中王。

便是生前面目，无形貌、独露堂堂。玄玄理，四方真气，攒结聚中黄。

闲闲常内守，胜如尘世，苦海茫茫。任随缘随分，柔弱和光。

渐渐轮回路出，看看近、来到蓬庄。功成日，携云独步，朝见礼虚皇。
虞美人 前题
俞绣孙（清代）

当时玉笛红窗里。不识愁滋味。无端一别各西东。负了阑干几度、月明中。

年来折尽离亭柳。赢得人消瘦。云山总是万重遮。昨夜相思有梦、到天涯。
题故人郭隐君筱坑故居因吊新坟有作
刘崧（元代）

风尘澒洞失斯人，旧宅凄凉问水滨。岩畔好山莺择木，池南古柳燕争春。

书传未信中郎绝，金散宁辞郭解贫。寂寂孤坟三尺草，萧萧落日一沾巾。
天帝赐玄圭
佚名（先秦）

禹锡玄圭，告厥成功。孔传：“玄，天色，禹功尽加于四海，故尧赐玄圭以彰显之，言天功成。”《尚书》

女华生大费，与禹平水土。已成，帝赐玄圭。《史记》
盂兰竹枝词 其十
彭廷选（清代）

海角天涯误此身，疲癃残疾苦吟呻。年年添入龙华会，年半乌烟坠里人。
胡长文给事挽诗
蔡戡（宋代）

大才深结九重知，亲洒宸章出禁闱。
壶遂暮年非不遇，谢公雅志或相违。
虎龙倍觉钟山重，龟鹤还从蜀道归。
故吏门生半天下，空垂老泪一沾衣。
寄题吴江王文孺
葛胜仲（宋代）

臞庵散人筑隐居，自称山泽之臞儒。邀风贮月有亭观，以道自臞何其臞。

三江雪浪鱼龙窟，千古浮天仍浴日。乍吞涯涘归醉胸，时卷波澜入吟笔。

天储此景非寒窘，经营杰观规相准。万株苍石云斸根，十顷红蕖波照影。

异时璧沼摇毛锥，同门太半通金闺。一班一级何足道，赋归有此知为谁。

境清恍与尘寰隔，彷佛天随旧行迹。闻道朱黄近笔床，定有丛书增笠泽。
赋黄香梅绝句八首正月二十三作时筑楼居将就
李壁（宋代）

方琮分润作幽姿，一点檀心说向谁。
正使持来供鼎事，输他雪外两三枝。
闵仙
徐积（宋代）

祸福之来本自求，世人闻语不回头。但知自快身前欲，不道永为身后羞。
陪陈彦文谒筠泉荣上人
史才（宋代）

强随禅客到西禅，竹柏团青荫石泉。一首小诗吟不就，閒情元在落花边。
偈五首 其二
释宗琏（宋代）

破无明暗，截生死流。度三有城，泛无为海。须是识这个始得。
闻何为孙作内集以长言戏之
王洋（宋代）

门前春田澍膏雨，门内春风动歌舞。
缘为璋玉男子祥。起作绣鞋女儿舞。
阿翁吹箫儿献旅，粉面娇孙侍家主。
一门欢笑足戏乐，盛事流传百年语。
村歌社曲莫插手，定本风流教坊谱。
一家有喜百家同，况是相逢沦落中。
犀钱玉果大开说，已愧汤饼沾无功。
挑荠
释绍昙（宋代）

小奚挑荠携篮去，寻遍颓垣与荒圃。
根染微黄怯晓霜，叶铺嫩绿滋春雨。
沙瓶鸣井{奭右斗}寒泉，
膏泥濯尽夸芳鲜。松风飋飋沸茶鼎，
晴窗唤醒幽人眠。细嚼甘香凝齿颊，
味与首阳薇不别。茆舍清贫东未涯，
搜吟况有梅梢月。五陵玉筹耽膏腴，
岂知菜味天渊殊。茶罢筇枝发清兴，
山后山前行一转。
南禅遇南楚老僧似有道者因赠以诗二首 其一
过鸣冈（清代）

梦醒长松下，飘然倚一竿。佛心原是月，仙骨不知寒。

流水空传钵，闲云暂挂单。萍踪聚还散，永夕话蒲团。
和元叔再至分水韵
李正民（宋代）

倦翼卑飞忆故林，弟兄隔阔倍伤心。神州翻作豺狼窟，天堑犹防马箠侵。

何幸鸰原同急难，宁将茅茹论升沉。不须更语刘玄德，始觉元龙用意深。
古六宫诗六首 其五 陈宫
邓云霄（明代）

璧月团团满锦筵，宫中行乐足芳年。新词结构文如绮，妙舞轻芳望似仙。

春去不知琼树老，井深犹有酒龙眠。遗声飘落知何处，曾记秦淮夜泊船。
宫词一百首
岳珂（宋代）

折槛朱云谏未休，一封曾斩佞臣头。
犹怜不入先朝议，遗恨山河绕雍州。
前此诸韩来饮独仲连以小儿病不至明日仲连有
梅尧臣（宋代）

夜与贤豪饮，方闻默坐时。
我斟相乐酒，君咏寄来诗。
莫恨殊喧寂，真缘笃爱慈。
何当因雪兴，过此未应迟。
铜雀瓦
赵文（宋代）

曹公筑铜台，气力雄九有。
咿嘤到香履，千古开笑口。
犹馀当时瓦，作砚传不朽。
涪翁所珍惜，又复落吾手。
鬼夺与客偷，任运不汝守。
可怜台上人，不如此瓦寿。
小剑山
汪仲洋（清代）

只疑云欲飞，不知山势峭。潇洒出清挺，孤立更娟妙。

银汉淬寒锋，锐利不可鞘。划破漏天漏，娲皇补不到。

绝壑凝元阴，万古雪如缟。自从天地开，日月光未照。

山鬼与木客，隐隐杂啼笑。安得壁上行，绝顶访祠庙。
暑夜得月
袁说友（宋代）

风搅桐声碎，蝼鸣鼓吹长。
半山蟾吐影，一水鉴浮光。
冷碧迎秋色，清飚借久凉。
不堪鸡唱晓，归枕报朝阳。
秦楼月（送别）
吴则礼（宋代）

怅离阕。淮南三度梅花发。梅花发。片帆西去，落英如雪。

新秦古塞人华发。一樽别酒君听说。君听说。胡笳征雁，陇云沙月。
山居寄友人
姚合（唐代）

独在山阿里，朝朝遂性情。晓泉和雨落，秋草上阶生。

因客始沽酒，借书方到城。诗情聊自遣，不是趁声名。
和周明瞻秋香五首
吴芾（宋代）

山腰水际有余青，造物多应特禀灵。
桃李无言甘避舍，可怜黄菊强仪刑。
德升尚书出示岁除用韦苏州韵前后二篇及两郎属和粲然盈轴赏叹之馀有感于中亦辄次韵书山居一时事 其一
綦崇礼（宋代）

寒宵送徂岁，青灯照华发。天时自代谢，人事更治忽。

圣朝今中兴，正朔几书月。未作故乡归，又见新花发。

稚女巧娱予，剪綵妆风物。一釂婪尾觞，颓然百忧歇。
夜寒与客烧乾柴取暖戏作
陆游（宋代）

槁竹乾薪隔岁求，正虞雪夜客相投。
如倾潋潋蒲萄酒，似拥重重貂鼠裘。
一睡策勋殊可喜，千金论价恐难酬。
他时铁马榆关外，忆此犹当笑不休。
从军与相州刺史孙腾作行路难
高昂（南北朝）

卷甲长驱不可息，六日六夜三度食。初时言作虎牢停，更被处置河桥北。

回首绝望便萧条，悲来雪涕还自抑。
踏莎行 其一 七夕
夏言（明代）

隔岁佳期，相逢今夕。银河暗渡流云湿。底须乌鹊为填挢，天孙自有支机石。

乞巧楼高，长生殿寂。人间私语天应识。等是区区儿女情，古今毕竟难明白。
乙未八月避地前湖三首 其一
王逢（元代）

两地初雠杀，全家屡死生。守臣无大过，雄长自相争。

魑魅阚当屋，鸺鹠啼过城。前湖落木外，排难愧齐卿。
次韵曾英发兼简若虚
释德洪（宋代）

大曾秀发如层颠，小曾秋水随方圆。二豪说诗气旷逸，而我老坐如蹲猿。

弟兄骏气骥堕地，自怜老欲蚕三眠。一庵收身万事外，但有坏衲长堆肩。

会看连璧登集贤，腰间累累金印悬。分缘自是公家事，安知不秉卿相权。

平生忠义要活国，浓笑东川无杜鹃。古城野寺□□□，白灰已烬馀凝烟。

瘴痾未损方曲臂，静如鸿鹤就拘挛。清诗寄我忽惊矍，秀对白鸥春水前。

长哦曳履□□□，馀韵发越鸣朱弦。坐令万象受控勒，知君有笔真如椽。

细看字字有根蒂，满掬明珠谁为穿。诗坛从此不敢诩，受降君已临中坚。
满庭芳（寿字守·四月十四）
张宰（宋代）

气吐虹霓，笔飞鸾凤，从来锦绣文章。谪仙才调，复见庆流芳。向文题名雁塔，不十载、德播河阳。慰民望，一麾出守，风月任平章。

清和，时欲半，吕仙庭日，正比相当。欣逢初度旦，敢献椒觞。只恐经纶大手，应休期、便趣曹装。愿箕宿，照临南极，拱北远流光。
赠淮阳中丞王公子虞入户部六绝 其二
王世贞（明代）

桃花李花互争新，柳叶柳枝俱路尘。唯有苍虬自霄汉，不关霜雪不关春。
长干释普济坐化
王安石（宋代）

投老唯公最故人，相寻长恨隔城闉。
百年俯依随薪尽，画手空传净戒身。
离巫山好晴，午後入瞿唐关，憩高齐半日
范成大（宋代）

一昨题诗诉苦霖，果然连夜卷曾阴。
尽收行雨瑶姬赐，不徇世情巫峡心。
喜鹊满枝朝日淡，哀猿何处宿云深？
水门山径高齐外，一枕清风屏万金。
和张政仲见寄三绝
刘学箕（宋代）

柘山尽处即屏山，若隔蓬莱弱水间。
休木歌馀凝望远，此心翻羡白云閒。
次韵临汀邬先生
陈献章（明代）

水满江门弄钓时，一篇谁借病翁诗。忽闻天外舒长啸，都与人翁作广基。

海月偶纡南海望，风花未遣北人知。欲知此后相思处，千载神交在舞雩。
边马有归心
皇甫汸（明代）

应瑞来宛国，衔恩入汉家。边兵犯燕塞，骠骑出龙沙。

为报千金顾，宁辞万里赊。蹄穿朝踏雪，声断夜嘶笳。

逐北名空在，征南赏未加。讵随班定远，生作玉门嗟。
夜行船
周密（宋代）

寒菊敧风栖小蝶。帘栊静、半规凉月。梦不分明，恨无凭据，肠断锦笺盈箧。

哀角吹霜寒正怯。倚瑶筝、暗愁谁说。宝兽频添，玉虫时剪，长记旧家时节。
重送白将军
武元衡（唐代）

红烛芳筵惜夜分，歌楼管咽思难闻。

早知怨别人间世，不下青山老白云。
戒烟限佳真先韵
唐景崧（清代）

寂寞帘栊涕泪天，青灯风味割缠绵。埋灰已断昆明劫，受戒休谈印度禅。

疆吏火攻开衅日，谏臣卮漏上书年。事关世运终难禁，闻说司农早税钱。
莲花
崔橹（唐代）

影欹晴浪势欹烟，恨态缄言日抵年。轻雾晓和香积饭，

片红时堕化人船。人间有笔应难画，雨后无尘更好怜。

何限断肠名不得，倚风娇怯醉腰偏。
送僧归吴
司马光（宋代）

高枕聊成梦，晴空忽见花。
浮生尽是客，何处得为家。
旅食帝城久，归舟泽国赊。
角因菰菜味，回首浩无涯。
次韵子瞻和渊明饮酒二十首
苏辙（宋代）

梦中见百怪，一一皆谓是。
醉中身已忘，万事随亦毁。
此心不应然，外物妄使尔。
安心十年後，此语知非绮。
吴仲权相别诗云欲少留桃川山中昨日同在伯怀
赵蕃（宋代）

诗卷方欣见管斑，酒杯已复动离颜。
余当火伞朱冠际，君政清离爽气间。
逸兴飘飘难并驾，好风发发待吹还。
如舟可使长身久，有竹悬知不用关。
自警
陆游（宋代）

少年不自量，妄意慕管葛；晚节虽知难，犹觊终一豁。
悲哉老病马，解纵谁复秣？既辞箠辔劳，始爱原野阔。
饮涧啮霜菅，亦可数年活；勿复思长途，嘶鸣望天末。
题周瑜庙
郭钰（元代）

雄姿不可见，遗庙俯江干。箫鼓龙祠近，旌麾虎落残。

树勋先葛亮，定伯走曹瞒。独恨三分后，无人忆汉官。
成生山水画歌
徐俯（宋代）

画水不画湿，画山不画坚。盈尺之纸数寸管，便有江湖万里天。

成生貌古心亦古，造化为工笔端取。玄冬起雷夏造冰，翻手作云覆手雨。

岭外荒山与野水，自昔不闻传画史。只画潇湘与洞庭，于今却在兵戈里。

翠峰碧嶂郁然来，病眼愁心次第开。人家浦溆扁舟渡，何日真能到一回。
竹鹤
苏轼（宋代）

此君何处不相宜，况有能言老令威。
谁识长身古君子，犹将缁布缘深衣。
见梁检法书怀八绝句于广文尉曹处次韵
赵蕃（宋代）

汉诏元从漏网宽，可将数罟作惊澜。
幕中有此贤从事，我亦他时逭免冠。
春云怨（上巳·黄锺商）
冯伟寿（宋代）

春风恶劣。把数枝香锦，和莺吹折。雨重柳腰娇困，燕子欲扶扶不得。软日烘烟，乾风吹雾，芍药荼コ弄颜色。帘幕轻阴，图书清润，日永篆香绝。

盈盈笑靥宫黄额。试红鸾小扇，丁香双结。团凤眉心倩郎贴。教洗金罍，共看西堂，醉花新月。曲水成空，丽人何处，往事暮云万叶。
忆润州葛使君
王令（宋代）

六朝游观委蒿蓬，想像当时事已空。
半夜楼台横海日，万家萧鼓过江风。
金山寺近尘埃绝，铁瓮城深气象雄。
欲放船随明月去，应留闲暇待诗翁。
何事
董文涣（清代）

未失神亭戟，俄空旅舍烟。经纶书卷外，涕泪酒樽前。

碧草谁埋血，黄图忆拓边。赍粮方待寇，何事问燕然。
踏莎行 竹塘寺寓同夏坦仙夜话
陈世祥（清代）

高笛横空，柔弦静月。流萤几点都清绝。坐来新露下梧桐，小凉时过罗衣摺。

云练孤飞，河绳低掣。百虫声里尘情歇。十年消受是真闲，梦魂较比当时贴。
临江仙（六月二日病差出门散适）
韩淲（宋代）

竹树阴阴流涧水，黄鹂飞去飞还。蓬门篱落小桥湾。更无尘迹到，我自爱其间。

雨又随风催薄暮，轻雷时动云斑。归来凉意一窗间。病余真倦矣，睡熟簟纹宽。
和杨守清容堂
徐积（宋代）

赤县堂名清与容，主人兼得古人风。此閒便是烟波上，何处更寻山谷中。

志激懦贪无弊俗，诏宣宽大有馀功。若将全德评今昔，应笑陈蕃郭令公。
清湖春早二首 其一
方回（元代）

半河楼影半河天，未有行人趁早船。閒听卖花声自好，可须多费买花钱。
由弯崎至罗汉门杂咏 其六
郑兼才（清代）

脉络分明记大乌，山形指掌考成图。亲经足迹今输我，能补修书一字无。
徵题郑邑侯还里屏
梁宪（明代）

雀啄棠阴鹤卧庭，琴弹花院昼泠泠。欣传仙吏飞双舄，空笑梁鸿守一经。

草莽岂忘深雨露，布衣只合老山灵。六年未识君侯面，自愧题诗上画屏。
寄盛子美俞元功二先辈
强至（宋代）

彼美吴州杰，相从萧寺居。
聊穷三尺律，肯恃五车书。
前有殊尤等，行当选擢初。
秋风吹客袂，乡思复何如。
祀先蚕六首
佚名（隋代）

盛服承祀，出自公桑。
亿不羽皮，利及万方。
百味旨酒，有飶其香。
神其歆止，洋洋在傍。
归鸟
陈普（宋代）

紫山青嶂尽如家，负日冲烟复带霞。
今古乾坤秋一幅，几番归鸟与栖鸦。
元应善利真人祠
唐仲友（宋代）

丹邱壤千里，水旱固所司。
吾民实可矜，有守孰不祈。
应汝捷影响，乐岁免阻饥。
万民齐叫阍，天子远亦知。
六言赠鹤林山长老二首 其二
孙觌（宋代）

黄鹤林中佛国，杜鹃花里仙山。粗了一生事大，来从半日僧闲。
踏莎行 送友人还山中
赵迪（明代）

径转清溪，花飞红雨。武陵风景知何处。当年厌听水声寒，岂知忘却来时路。

水绕人家，烟迷津树。晚峰江上青无数。幽人此别更多情，移家归向山中住。
忆归口号
曹彦约（宋代）

壮年梁父粗成吟，亦谓逢时可尽心。
过了许多空日月，得来轻弃旧山林。
平生简册心犹壮，晚岁规模力不任。
何事一来何事去，去来端的要知音。
登桑乾岭迎达礼部
郑守仁（元代）

晓发桑乾岭，行行路入云。众山皆在下，惟我独超群。

驿骑天边出，杨花树杪分。老僧邀茗供，坐石共论文。
酬李端长安寓居偶咏见寄
卢纶（唐代）

自别前峰隐，同为外累侵。几年亲酒会，此日有僧寻。

学稼功还亲，论边事亦沈。众欢徒满目，专爱久离心。

览鬓丝垂镜，弹琴泪洒襟。访田悲洛下，寄宅忆山阴。

薄溜漫青石，横云架碧林。坏檐藤障密，衰菜棘篱深。

流散俱多故，忧伤并在今。唯当俟高躅，归止共抽簪。
寄吴传正寺丞
吕公著（宋代）

敦笃情怀世所稀，昔年今日事难追。
雪霜未始寒无甚，□桂可难色暂移。
洛邑士人虽我信，天津风月只君知。
梦魂不悟东都远，依旧过从似旧时。
说谜三绝
吴儆（宋代）

奔波来往一生忙，方寸包藏不可量。
用尽心机还骨立，为他人作嫁衣裳。
四明山诗。潺湲洞
陆龟蒙（唐代）

石浅洞门深，潺潺万古音。似吹双羽管，如奏落霞琴。

倒穴漂龙沫，穿松溅鹤襟。何人乘月弄，应作上清吟。
题健斋费子充殿元号
陈献章（明代）

化机浩浩不曾停，刚见群龙面目成。谁道名斋无此意，江门月上看潮生。
送韦秀才
皎然（唐代）

晨装行堕叶，万里望桑干。旧说泾关险，犹闻易水寒。

黄云战后积，白草暮来看。近得君苗信，时教旅思宽。
望大孤山
王十朋（宋代）

鄱阳古渡留遗冢，湖口烟鬟露淡妆。九女何由从童子，两姑那肯嫁彭郎。
庆春泽（般涉调）
张先（宋代）

飞阁危桥相倚。人独立东风，满衣轻絮。还记忆江南，如今天气。正白苹花，绕堤涨流水。

寒梅落尽谁寄。方春意无穷，青空千里。愁草树依依，关城初闭。对月黄昏，角声傍烟起。
摸鱼儿（守岁）
刘辰翁（宋代）

是疑他、春来EA52忽，是疑岁别人去。古今守岁无言说，长是酒阑情绪。堪恨处。曾亲见都人，户户银花树。星河未曙。听朝马笼街，火城簇仗，御笔已题露。

人间事，空忆桃符旧句。三茅钟自朝暮。严城夜禁故如鬼，况敢凭陵大F65E。冬冬鼓。但画角声残，已是新人故。休思前度。叹五十加三，明朝领取，闲看五星聚。
众乐亭 其二
陈汝羲（宋代）

遥思湖上自由春，醉踏吟看属使君。水底天光开静鉴，岸头花使递红云。

岛浮虚槛桥桥接，风翼时钟寺寺闻。渍墨新名人会否，不将民乐废民勤。
和友人
韦庄（唐代）

闭门同隐士，不出动经时。静阅王维画，闲翻褚胤棋。

落泉当户急，残月下窗迟。却想从来意，谯周亦自嗤。
夜雨
吕本中（宋代）

梦短添惆怅，更深转寂寥。如何今夜雨，只是滴芭蕉。
送田少府贬苍梧
高适（唐代）

沈吟对迁客，惆怅西南天。昔为一官未得意，今向万里令人怜。

念兹斗酒成暌间，停舟叹君日将晏。远树应怜北地春，行人却羡南归雁。

丈夫穷达未可知，看君不合长数奇。江山到处堪乘兴，杨柳青青那足悲。
落梅风
佚名（宋代）

宫烟如水湿芳晨。寒梅似雪相亲。玉楼侧畔数枝春。惹香尘。
寿阳娇面偏怜惜，妆成一面花新。镜中重把玉纤匀。酒初醺。
会试感怀
桑悦（明代）

骨肉乐完聚，贫贱生别离。
连年远行役，心死精力疲。
世途所履历，半篇《北征》诗。
兹行怀倍恶，重与诸子辞。
大女甚哽咽，欲语声不随。
意云爷早返，免我日夜思。
次子病初起，阿母亲扶持。
母子相对泣，侍婢亦惨凄。
幼女初发疹，生死未可知。
眼瘇不见我，涕泪寻缝垂。
侵晨当发脚，眷恋住移时。
有爱不忍割，爱反割我肌。
堂上白头父，相送立如痴。
生我乏孝养，重累反相遗。
天晚日色薄，庭叶响枯枝。
萧萧北风急，瘦马那可骑。
欲求斗升禄，活此老少饥。
苦无辟谷术，可免尘网羁。
栗里乞菊本，淮南分桂枝。
三聘不肯顾，清风满茅茨。
卧龙此时起，霖雨八极施。
而我干明主，已枉人共知。
操竽向齐门，定启后世疑。
古来豪杰士，所困惟蒸炊。
章献明肃皇太后恭谢太庙
佚名（隋代）

奕奕清庙，巍巍帝基。
诒谋积德，累洽熏熙。
粢盛岂洁，岂容肃祗。
俯歆明荐，永锡蕃禧。
诗一首
郑獬（宋代）

高论唐虞儒者事，卖交负国岂胜言。
凭君莫笑金槌陋，却是屠酤解报恩。
清平乐
张名由（明代）

绿杨阴里，桃径吹红雨。金勒玉骢何处去，满目天涯飞絮。

别离骢绪难禁，余香犹在罗襟。尽日翠钿慵整，菱芳暗袭芳尘。
雪车
刘叉（唐代）

腊令凝绨三十日，缤纷密雪一复一。
孰云润泽在枯荄，闤闠饿民冻欲死。
死中犹被豺狼食，官车初还城垒未完备。
人家千里无烟火，鸡犬何太怨。
天下恤吾氓，如何连夜瑶花乱。
皎洁既同君子节，沾濡多著小人面。
寒锁侯门见客稀，色迷塞路行商断。
小小细细如尘间，轻轻缓缓成朴簌。
官家不知民馁寒，尽驱牛车盈道载屑玉。
载载欲何之，秘藏深宫以御炎酷。
徒能自卫九重间，岂信车辙血，点点尽是农夫哭。
刀兵残丧后， 满野谁为载白骨。
远戍久乏粮，太仓谁为运红粟。
戎夫尚逆命，扁箱鹿角谁为敌。
士夫困征讨，买花载酒谁为适。
天子端然少旁求，股肱耳目皆奸慝。
依违用事佞上方，犹驱饿民运造化防暑厄。
吾闻躬耕南亩舜之圣，为民吞蝗唐之德。
未闻(土慮)孽苦苍生，相群相党上下为蝥贼。
庙堂食禄不自惭，我为斯民叹息还叹息。
送闵寿卿隐武夷
徐熥（明代）

世人游武夷，往往思卜宅。一出清溪谢白云，山灵无计留双屐。

清信人间事可哀，幔亭佳宴不重开。浮生只爱红尘老，人世难逃白发催。

怜君弃家经几载，服食还丹颜未改。已识仙都注有名，尚疑遗蜕函犹在。

自入闽天誓不还，因缘合在武夷山。独携一杖千峰里，閒放孤舟九曲间。

此山元是神仙窟，接笋天游双崒嵂。玉女妆残峰顶霞，金鸡叫落滩头月。

君今筑室此中居，永绝尘缘与世疏。回视形骸同粪土，能将神气返空虚。

我也行年三十几，半生踪迹多城市。入药空烧九转红，著书枉识关门紫。

海外徒闻更九州，此身期伴赤松游。何时重预曾孙宴，同醉仙人十二楼。
益寿美金花
侯善渊（元代）

无知野叟。信意颠狂胡乱走。大道平夷。＊径便心逐景迷。因观道口。渺邈精阳无中有。昼梦华胥。莹魄童儿天奕飞。
春日观菜
房皞（元代）

手种芜菁欲疗饥，春来颇怪发生迟。东风贪长新桃李，未有功夫到菜畦。
绝句
王谌（南北朝）

午风吹梦过桥西，梦里诗成未有题。
睡起不知天早晚，柳风忽送子规啼。
书寿宁寺壁
辛弃疾（宋代）

门前幽径踏苍苔，犹忆前回信步来。
午醉正酣归未得，斜阳古殿橘花开。
初夏杂兴
陆游（宋代）

缪算狂言悔莫追，杜门省事不妨奇。
欹倾淡墨诗成後，缥缈乌巾浴出时。
筇杖闲行穿密筱，绳床移坐照清漪。
眼边好景真须惜，渐近浮生结局时。
送四子耜倅四明二首
曹勋（宋代）

高秋风月变新凉，老泪何堪不计双。
从此梦魂应逐汝，南云夜夜过鄞江。
采桑子
何慧生（清代）

夜来几阵催花雨，滴尽春愁。织尽离愁。红烛随人也泪流。

闷挑锦字肠空断，欲寄还休。悔觅封侯。柳色盈盈绿映楼。
谒金门
赵彦端（宋代）

劳顾曲。燕贡雅羞衣绿。鲁酒不能春味足。小杯空荐玉。

只愿此欢常续。莫序水边丝竹。明日朝参同趁六。犹期归骑逐。
所见
施枢（宋代）

齐眉沉醉绮罗丛，心事谁知付去鸿。
不惜千金留粉黛，更无一语怨东风。
憩折山市
袁甫（宋代）

折山山下簇人烟，一似吴儿笑语喧。
始信烟脂溪水媚，木瓜分得也嫣然。
上新城王少司农
黄湂（清代）

琅琊簪绂远逶迤，江左夷吾领度支。莲烛夜翻蝌蚪册，柳烟晨步凤凰池。

青云此日无双业，黄绢当年绝妙辞。见说堂开麟脯宴，麻姑先为驻秋曦。
过金堤刘景文
晁补之（宋代）

云间高堞如云白，草下深濠如草碧。
逶迤陇断出平堤，前见黄河如带直。
官居乃在城西原，荒台古木乌鸟翻。
美人芳气如秋菊，坐令晔晔弃中园。
不忧泑泽豪不杀，夜识汉中龟鳖在。
借须走马候水曹，后时此会何由再。
霸陵往来初避名，执贾不回人更惊。
无心踯躅路寝养，服车安用仍一鸣。
未若捧罂何不可，二豪螟蛉与蜾臝。
况闻举案良亦贤，那爱五花论酒钱。
不然憭憟坐岁晚，风入衰柳催寒蝉。
我论李君其趣独，自喻愚公徙王屋。
是中聊可外形骸，官闲方辔相与来。
摊破浣溪纱 其四
程颂万（清代）

逻逤檀槽肯化灰。海藏楼阁有奔雷。一片楚园红叶水，接天来。

曲换桃花成小劫，祸原甘露是谁胎。又到旧时亡国地，莫登台。
对门两绝
洪咨夔（宋代）

一帘霏雨暗花朝，焙药炉边拥破貂。
深坐不知畦麦信，喜看黄液上瓶焦。
公辨再赠，复次韵
范成大（宋代）

书生活计极萧骚，爝火微明似束蒿。
犬子地寒徒壁立，元龙身懒谩楼高。
笔端未办夸三绝，酒里犹能扫二豪。
又向诗坛蕲借一，强磨铅钝齿吹毛。
双峰竞秀图为参政杨侍郎赋
元好问（金朝）

红烟霏霏云拂石，山木萧萧山鬼泣。江岸人家失南北，两峰突兀何许来，元气淋漓洗秋碧。

画家晴景费经营，共爱移山入杳冥。安得北风吹雨去，倚天长剑看峥嵘。
送王尚一严嶷二侍御赴司马都督军
张说（唐代）

汉掖通沙塞，边兵护草腓。将行司马令，助以铁冠威。

白露鹰初下，黄尘骑欲飞。明年春酒熟，留酌二星归。
共内人夜坐守岁诗
徐君茜（南北朝）

欢多情未极，赏至莫停杯。酒中喜桃子，粽里觅杨梅。

帘开风入帐，烛尽炭成灰。勿疑鬓钗重，为待晓光催。
陈参政挽诗三首
张嵲（宋代）

徒知天可恃，岂谓病终侵。
遽使仪刑意，翻成殄瘁心。
开阡贤子力，卜远外姻临。
墓木看初种，俄悲已茂林。
和寿昌道中
赵希逢（宋代）

债甘偿道路，脚惯踏江村。
蓦地心生愧，何人日掩门。
安贫居陋巷，无事对清樽。
我亦动思静，此怀与谁论。
忠烈侯酷好山水作葬书以行於世元翁其族子传
黎廷瑞（宋代）

英英太极翁，器明吴楚甲。
驰辂使沙漠，杖钺帅巴峡。
南瞻岭表缩，东睨溟涨狭。
林居念环辙，简脱卑藏筴。
夫君玉树彦，同祖宝剑匣。
六籍既淹通，异闻更博洽。
姬公卜宅洛，成后鼎定郏。
理也匪荒唐，古甿遗检柙。
支分景纯书，嫡出杨氏法。
苍苍郁孤台，仙枝竹林插。
芳春适游衍，千金日娱狎。
厚坤行万龙，立特飞次夹。
幽幽何绵绵，意脉能擢掐。
神文遂尔授，玄镐了然胠。
俗师守橐囊，群喙闹凫鸭。
青霄孤鹤唳，未吐气先压。
蹇予少狂走，黄尘满乌帢。
山川子长笔，天地伯伦锸。
某丘可以老，白石盟愿歃。
祝君昌兹术，四海救贫乏。
扃岫为张支使作二首
姜特立（宋代）

士衡招隐翠幄，长统卜居露帏。
未若君家扃岫，千峰尽锁双扉。
浪淘沙
吴重憙（清代）

瘦影艳于霞。幡护铃遮。枉劳蝶阵与蜂衙。嫁与东风春不管，负了桃花。

风雨又交加。转眼繁华。可怜金谷绿珠家。吹得落红消息断，梦已天涯。
离卦赞
宋度宗（宋代）

日月丽天，德备中正。
明以继明，圣而益圣。
月波楼
沈与求（宋代）

突兀晴楼压郡城，楼前波面縠纹生。何人合作佳从事，来伴胡床看月明。
南风歌
薛季宣（宋代）

忾彼夏日，熇熇其暑。毒我下民，辟焉无所。忾彼夏夜，郁蒸其雨。

民之愠结，莫安其处。凯风自南，发于茂林。实彼百谷，纾我愠心。
送米上佛照禅师
释梵琮（宋代）

捻不成团拨不开，一槌直下绝纖埃。
从兹几度经节后，尽向箕前跳出来。
和王子安至日三首 其二
陈师道（宋代）

物理有终极，人情从往还。阴阳消长际，老疾去留间。

申白徒怀惠，巢由不买山。更歌吾和汝，风日稍侵颜。
赠陈敬甫
陈文蔚（宋代）

鄱水相逢亦偶然，吴中邂逅复掀髯。细思话别秋风日，已是浮生一岁添。
答汪容甫赠别元韵
吴照（清代）

不关别酒醉先沈，都为将衰泪渍襟。独自成家编述学，无多同渍感知音。

岁残久识风霜味，游倦频生愧悔心。分手余犹叹孤陋，青镫尚欲补光阴。
喜晴
葛胜仲（宋代）

补陁香供走人天，赴感随缘旧所传。霖雨方忧困桑户，晚晴俄喜赋樊川。

阶庭旋见收黄潦，斋壁何因上绿钱。多谢化工哀老子，遨游不复更祈年。
盛仲交自金陵至集于乔舍人小园
黎民表（明代）

坐荫凉云好，轻衣未觉寒。
月临花树午，春逼鸟声残。
满酌秦淮酒，新弹贡禹冠。
柳条时拂拭，浑作故人看。
赠英公大师
许道宁（宋代）

业就携筇别五湖，御帘香暖几曾趋。
精搜象外吟情逸，玄达禅中惠性殊。
江坞秋思霜橘美，云房高寄海峰孤。
白莲共结他年约，还放疏慵入社无。
赋得白里白
王凤娴（明代）

鹤步瑶阶净，萤飞星汉斜。
玉人褰素幕，和月折梨花。
陕西晚思
罗隐（唐代）

长途已自穷，此去更西东。树色荣衰里，人心往返中。

别情流水急，归梦故山空。莫忘交游分，从来事一同。
莺莺歌
李绅（唐代）

伯劳飞迟燕飞疾，垂杨绽金花笑日。
绿窗娇女字莺莺，金雀娅鬟年十七。
黄姑上天阿母在，寂寞霜姿素莲质。
门掩重关萧寺中，芳草花时不曾出。
病中戏书
陆游（宋代）

五十忽过二，流年消壮心。
避人便小疾，移竹喜微阴。
洗瓮闲篘酒，焚香静斫琴。
镜中青鬓在，切莫遣愁侵。
端午日用韵
虞俦（宋代）

今朝端午懒吟诗，此意儿曹莫遣知。
萱草著花空有恨，菖蒲称寿永无时。
远途日暮休回首，近事风传只皱眉。
角黍堆盘何处奠，沉湘千古使人悲。
度小岭
周密（宋代）

前山青未了，又踏翠千寻。衣冷度云影，耳清闻涧音。

早衰占足力，多崄见人心。切勿临高望，三吴草色深。
送李献甫知吉州
冯山（宋代）

六经出晚周，日月悬太虚。几蚀复几明，微茫炎汉初。

清识隐虚粹，高风激贪懦。翩翩起江湖，泛泛杂凫雁。

发扬始使蜀，奔走非素愿。郎官虽内迁，相去才一间。

朝廷访耆艾，人物尚清简。骞腾自兹始，宁虑岁月晏。

区区无足道，乡社久息偃。未契许投合，相濡念孤蹇。

迅翮举莫追，窘步行辄踠。把酒难一往，开琴试重援。

别鹤如可弹，新声谢悽婉。
题龙兴观胡道士壁
洪朋（宋代）

倒生松树倚清池，日下西山鸦乱啼。隔水竹林人不到，欲寻神界路应迷。
颂古五十三首
释文礼（宋代）

不知兀坐常轮转，空下禅床绕一遭。
背面却言亏一半，老婆恶业自家招。
东汉高士咏十四首 其九 庞德公
张雨（元代）

卧龙拜床下，刘表安能屈。照见采药踪，犹遗鹿门月。
送王员外迁崇教（崇教典僧官）
高启（明代）

能书晋公子，清宦称高情。
海树朝帆远，江风夏服轻。
官从三省去，僧出万山迎。
谁说簪缨累，名林得按行。
乞休得旨谢恩
诸葛赓（宋代）

三疏陈情始放归，萧萧白发解朝衣。
未营别业王官谷，先驾扁朝严子矶。
视草龙螭犹眷恋，还家鸥鹭自光辉。
老臣恩遇知何极，梦到天门觐紫薇。
及第后归
李频（唐代）

家临浙水傍，岸对买臣乡。纵棹随归鸟，乘潮向夕阳。

苦吟身得雪，甘意鬓成霜。况此年犹少，酬知足自强。
绍庆罗巡检
阳枋（宋代）

蕉溪烟水似罗浮，君著轩亭瞰碧流。
东馆听鸡书伴月，南边休马铎沈秋。
怜人得饱禽捐粟，送客登山岩倚舟。
种玉前村春意早，梅花带雪满枝头。
圆明园四十景诗 其十三 万方安和
弘历（清代）

作室轩而豁，当年志若何。万方归覆冒，一意愿安和。

触景怀承器，瞻题仰偃波。九年遗泽在，四海尚讴歌。
游温陵得未得之士四人作四爱诗·赠茂功茂叔
王迈（宋代）

吾爱清源徐茂功，声名捷出日方乐。
高尻一首纷余子，屈指论心几钜公。
我定斯文宜馆阁，人言科目滞英雄。
直须一举魁天下，方快鹏程万里风。
黄夫人之葬某新有丧不得为文以侑虞殡命儿冲
魏了翁（宋代）

夫人心事与天谋，钱鎛功夫岁晚收。
秸鞠声中春满羽，毕逋枝里月横秋。
将雏欲上空回首，食蔗才甘不到头。
况是我翁方念母，两乡风雨一般愁。
秋江写望
梅窗（宋代）

寒江暮泊小舟轻，白鹭栖烟丛苇鸣。宽望远空浮湛碧，老蟾惊玉弄秋清。
题沈少源奕世冠裳图
林熙春（明代）

浙水诸梁裔，瀛州作邓林。笏簪传几代，诗礼到于今。

儒雅风流在，孙枝雨泽深。丹青图画里，不尽燕贻心。
梅岭谒张文献祠
邓廷哲（清代）

古祠高倚白云巅，太息遗忠霄汉悬。独辟雄关梯海国，孤擎相业起南天。

谠言谁识几先哲，风度徒教身后传。向使渔阳兵未召，何劳李郭靖烽烟。
赵委顺寄诗山中因次韵
蒲寿宬（宋代）

欲言谁与共，冉冉日还斜。
绕郭多春树，隔江生暮霞。
满堤吹柳絮，一舸泛桃花。
唯爱鳊鱼美，垂缗傍古槎。
东园池上书所见五首
宋庠（宋代）

静岸无风敛夕霏，田田香叶满空地。
戏鱼未必能知我，我自知鱼最乐时。
谢田氏
陈师道（宋代）

登门执别有不答，惭愧公家父子孙。
顾我何堪能至此，正缘同德又同门。
天宝洞
况志宁（宋代）

风雨池边古木寒，千年枸杞当晨餐。
岩前石壁谁扃锁，岁岁秋风长蕙兰。
宁宗朝享三十五首
真宗（宋代）

尊斝星陈，疊幂云舒。
来贰莺觞，玉俩琼琚。
相予严祀，秉德有功。
对扬王休，何福不除。
金存庵老师霞举楼席上口占
游朴（明代）

一去门墙三十秋，重瞻杖舄念悠悠。依然孺子当年榻，更上元悠此日楼。

绪论难穷攻木秘，玄言已遂饮河求。自怜行役随蓬转，明发仍牵去住愁。
至节前一日六首
方回（元代）

心情诗卷无佳句，时节梅花有好枝。
较似后山更平澹，一生爱诵石湖诗。
偈颂一百五十首 其一四六
释心月（宋代）

涅槃心，差别智。一非一，二非二。自古诸上贤，曾未达斯理。

直饶恁么会得，也是乌龟行陆地。
台城路（寄弁阳翁）
李莱老（宋代）

半空河影流云碎，亭皋嫩凉收雨。井叶还惊，江莲乱落，弦月初生商素。堂深几许。渐爽入云帱，翠绡千缕。纨扇恩疏，晚萤光冷照窗户。

文园憔悴顿老，又西风暗换，丝鬓无数。灯外残砧，琴边瘦枕，一一情伤迟暮。故人倦旅。料渭水长安，感时吟苦。正自多愁，砌蛩终夜语。
十绝为亚卿作 其五
韩驹（宋代）

君住江滨起画楼，妾居海角送潮头。潮中有妾相思泪，流到楼前更不流。
别陈景明二首
黄公度（宋代）

董晁大策无今古，曾据龙头拜未央。
天府带颁腰觉重，露门茗赐齿馀香。
麻词一扫千言就，玉节三持万里强。
自是中朝人第一，更将威信憺要荒。
和早春层楼
赵希逢（宋代）

谁架齐云百尺楼，舞衫歌扇贮风流。
可怜脚力衰多矣，身未上时心已愁。
澎湖文石歌
钱琦（明代）

茫茫元气虚空鼓，长皮汗漫蛟鼍舞。忽然蓬莱失左股，幻结澎湖拥仙府。

秀灵磅礴孕扶舆，沧桑阅历成今古。遂有宝气磨青苍，知是奎星堕沙渚。

雷电追取敕神丁，冰雪雕锼运鬼斧。合则成璧分如圭，员或应规方就矩。

藓斑隐跃渍璘璘，螺文屈曲旋楚楚。或如端溪鸲鹆眼，或如炎州翡翠羽。

苍然古色露精坚，秀绝清姿工媚妩。几案有时烟云供，光怪犹作蛟龙吐。

底用珊瑚采铁网，那复夜光誇悬圃。我来海外搜奇材，谁料眼中尽尘土。

尘土尘土何足数，此石莫共匣剑处。惟恐神物不自主，夜半飞腾作风雨。
送周开祖赴阙引对
韦骧（宋代）

君繇雁荡解官时，我亦琅邪受代归。邂逅故乡方道旧，逡巡行舸又成违。

十年离合都如梦，千里冲蒙勿自欷。况是枫庭将奏课，好摅奇蕴动恩辉。
送赵奉礼
宋庠（宋代）

日出东郊郢路分，斑骓嘶断怅离群。
汉庭习蕝仙曹远，楚驿攀梅使绶薰。
蚁酎百壶凝桂溢，鹄歌三阙转珠闻。
登临如赋兰台事，十二峰前尽有云。
偈颂三十六首 其三十三
释如珙（宋代）

从上来，死衲子心，能有几人。活衲子眼，能有几人。

昨夜玲珑岩，吞却太白峰。
送张周二秀才谒宣州薛侍郎
权德舆（唐代）

儒衣两少年，春棹毂溪船。湖月供诗兴，岚风费酒钱。

上帆涵浦岸，欹枕傲晴天。不用愁羁旅，宣城太守贤。
水龙吟 其二 次年南涧用前韵为仆寿。仆与公生日相去一日，再和以寿南涧
辛弃疾（宋代）

玉皇殿阁微凉，看公重试薰风手。高门画戟，桐阴阁道，青青如旧。

兰佩空芳，蛾眉谁妒，无言搔首。甚年年却有，呼韩塞上，人争问、公安否。

金印明年如斗。向中州、锦衣行昼。依然盛事，貂蝉前后，凤麟飞走。

富贵浮云，我评轩冕，不如杯酒。待从公，痛饮八千馀岁，伴庄椿寿。
秋霖不已口占绝句
朱尔楷（清代）

蓼花渐白菊花黄，旅燕飞回故国忙。秋雨不知游子意，故催几阵下辽阳。
失调名
苏轼（宋代）

寂寂珠帘蛛网满。
次韵安国题清音堂
王十朋（宋代）

堂上清音乐奏仙，洲如孤屿媚中川。馀干遥服三苗国，陆羽高中百越天。

风过琵琶声不断，水来云锦色长鲜。留题重遇张公子，又入诗中第一编。
洞仙歌
张继先（宋代）

孤峰绝顶，更无人能到。万里虚空没边徼。正秋高景静，雾扫云收，风露里，惟有月华高照。

浮生纷过客，好天良夜，醉舞狂歌错昏晓。有谁知、一性圆满恒河，亘万古、光明不老。竞对月、论利与谈名，全不想驹阴，暗催年少。
紫溪偶成回文体
白玉蟾（宋代）

鹂黄并柳风飘絮，蝶粉粘花露浥香。
离别恨深深院静，少年人去去途长。
登庐山
唐彦谦（唐代）

五老峰巅望，天涯在目前。湘潭浮夜雨，巴蜀暝寒烟。

泰华根同峙，嵩衡脉共联。凭虚有仙骨，日月看推迁。
赠磻翁龙尾砚
沈辽（宋代）

龙尾山盘八十里，龙尾有潭下无底。秋月亭亭潭气黑，其中有石色如墨。

山川秀气散不为，风云顽不为砂砾。融结至宝有物主，水上经营无处所，经年始获不敢贾。

我昔游江南，有客遗我誇龙子。吾知龙能变化，是或不可制。

追琢为巨砚，大笔挥离骚。中圆体天形，外方作地象。

精光熠熠角生浪，熟视乃有绀罗文。莹润无与比，玩爱何可论。

我今樗散无所事，特赠华阳鸿笔丽藻人。吾闻蜀都多学士，寘诸文府为战具。

君如穷经遂绝笔，请典大轴传后嗣。
还福州海行两首 其一
林旭（清代）

客吴思越此成回，云水多情识我来。白氎千重遮日走，绿荷万顷泛风开。

车音听入江干别，亭树归寻旧月栽。仰屋波光看不定，顿思微醉玩深杯。
答大年马丞相
胡如壎（宋代）

人生寄浮云，世味如嚼蜡。
甯分螬半食，肯农乌三匝。
纷纷相彼螬，此道方噂沓。
君看王孙猨，爱恶卒难合。
吾侪异市道，所贵相知心。
临分倾意气，泣下时沾襟。
古来耿介土，不憩恶木阴。
茫茫天宇间，四顾徒悲吟。
百字令（寿南枝）
韩淲（宋代）

诏飞天上，看金狨系马，西湖风月。朝罢香烟摧满袖，身在琼楼玉阙。锦绣肝肠，珠玑欬唾，绿鬓非华发。与谁经济，河山应笑吴越。
且把春酒寻梅，年年眉寿，坐对南枝发。兵卫朱门森画戟，醉舞尘生罗袜。山面高堂，溪浮新舰，留取邦人说。等闲余事，一时如此奇绝。
忆旧游 题张仲甫舍人“香溪泛宅图”
赵我佩（清代）

泛香溪一舸，帆影天边，远落云浔。橹唱斜阳外，待浮家去也，载浔携琴。

未忘五湖烟水，鸥鹭旧知音。看胜迹依然，馆娃宫里，响屧廊深。

重寻。昔游地，听古寺钟敲，翠耸遥岑。易冷笙歌梦，剩酒痕浓晕，犹恋罗襟。

而今鬓霜催老，憔悴少年心。只添了新词，旗亭画壁扶醉吟。
浮邱八景 其七 挹袖轩
杨瑞云（明代）

仙客翩翩不可期，几回御鹤住芳陂。云边笑挹浮邱伯，更与洪厓共举卮。
朱明洞闻松声众观有五色禽之集
湛若水（明代）

正便幽寂尘嚣绝，又恼松涛聒耳多。五色禽来还夺日，主人翁者问如何？
绿阴清昼堂
张宁（明代）

山中有高士，结屋住岩丘。树密乌声乱，林深鹤梦幽。

云来疑向夕，风度欲惊秋。何日寻三径，相期避暑游。
宿白马津寄寇立
沈亚之（唐代）

客思听蛩嗟，秋怀似乱砂。剑头悬日影，蝇鼻落灯花。

天外归鸿断，漳南别路赊。闻君同旅舍，几得梦还家。
卜算子（并涧顷种木芙蓉，九月旦盛开）
叶梦得（宋代）

晓雨洗新妆，艳艳惊衰眼。不趁东风取次开，待得清霜晚

曲港照回流，影乱微波浅。作态低昂好自持，水阔烟波远。
客归二首 其二
汪炎昶（宋代）

腊瓮香浓未遣开，琴书先自扑尘埃。偶然俗事都忘却，似有微凉拂面来。
乌梅
李龙高（宋代）

妇舌安能困董宣，曹郎那解汙张翰。
任君百计相薰炙，本性依然带点酸。
遗介之蔗
孔平仲（宋代）

长不过三尺，坚如太古铁。身虽粪土贱，名在佳果列。

中心唯养恬，外貌颇多节。凭君暂收采，彼此无摧折。
饭芝川村舍
张伯玉（宋代）

嫩苗苒苒头角秀，柔桑袅袅阴影轻。茆檐饭起上马去，一声雨后黄鹂鸣。
八分羊
史凤（唐代）

党家风味足肥羊，绮阁留人漫较量。

万羊亦是男儿事，莫学狂夫取次尝。
冬日述怀
华岳（宋代）

寒入肌肤粟已生，银河冻合水无声。
梅花漏泄春先到，风色商量雪未成。
有愧何须问天理，无求方始合人情。
男儿未际风云会，辜负胸中十万兵。
感昔
陆游（宋代）

小益晨装雨作泥，南沮涉水马长嘶。
山腰细栈移新路，驿壁流尘闇旧题。
葛仙翁移居图
袁桷（元代）

翁媪相携入翠微，转头犹有可怜儿。丹砂不是神仙药，勾漏归来鬓已丝。
朝南以诗送巴石研屏香几用韵·研屏
洪咨夔（宋代）

天上何有修月斧，巧将余刃斲巴山。
玉蜍清浸婆娑影，正在微雪点缀间。
句
释从垣（宋代）

□尽榆钱犹案价，晚风门外落桐花。
十九日甲戌晴己卯晚又雨二首
方回（元代）

稍复桥痕旧，俄惊础汗非。
岂宜真汹涌，止可略霏{上雨下微}。
河伯毋流毒，云师幸霁威。
劣能驱暑气，即愿吐晴晖。
祖庙殿生芝草 其一
刘才邵（宋代）

由来天意眷明昌，偏向神宫发喜祥。和气潜蒸方蔓蔓，灵华托喜益煌煌。

披图正与端宸合，纪美还增原庙光。汉室但闲生禁宇，作歌空复咏斋房。
七夕再宿李太史建霞楼作
伍瑞隆（明代）

飞阁敞晴虹，登临信宿同。共言七襄转，难辨两宵中。

故作流连待，频销夜烛红。支机如可问，吾欲御天风。
抵潜村旧居 其二
王宏撰（清代）

少陵悲道路，元亮即园田。凉月四松下，疏风五柳前。

心苏灵武事，诗记义熙年。希迹怀之子，余生枕石眠。
齐天乐（秋兴）
史达祖（宋代）

阑干只在鸥飞处，年年怕吟秋兴。断浦沉云，空山挂雨，中有诗兴千顷。波声未定。望舟尾拖凉，渡头笼暝。正好登临，有人歌罢翠帘冷。

悠然魂堕故里，奈闲情未了，还被吹醒。拜月虚檐，听＿坏砌，谁复能怜娇俊。忧心耿耿。寄桐叶芳题，冷枫新咏。莫遣秋声，树头喧夜永。
人生不满百
柳如是（明代）

事大固不满，事小亦必抑。目履周暗彻，体弱尽遐特。

此非顺饶乐，天命有时息。钟鼓何勿陈，蟋蟀鸣恻恻。

愿言展生平，芳淑皆自得。
春秋战国门。晏婴
周昙（唐代）

正人徒以刃相危，贪利忘忠死不为。

麋鹿命悬当有处，驱车何必用奔驰。
龟堂独坐遣闷
陆游（宋代）

发已凋疏齿已摇，高谈谁与慰无聊？苦心虽呕何由出，病骨非无亦自销。
玉雪细尘烹瑞草，烟脂小把斸灵苗。
贺公吴语吾能似，太息遗魂不可招。
梅花集句 其五十四
李龏（金朝）

夕阳原上两三家，行不逢人只见花。正是一年春好处，春风应怪在天涯。
次伯兄高原望高台韵
许妹氏（明代）

层台一柱压嵯峨，西北浮云接塞多。
铁峡霸图龙已去，穆陵秋色雁初过。
山回大陆吞三郡，水割平原纳九河。
万里登临日将暮，醉凭青嶂独悲歌。
送人归湘中兼寄旧知
罗隐（唐代）

青溪烟雨九华山，乱后应同梦寐间。万里分飞休掩袂，

两旬相寐且开颜。君依宰相貂蝉贵，我恋王门鬓发斑。

为谢伏波筵上客，几时金印拟西还。
题武夷山钟模石
刘子羽（宋代）

谁铸三钟栾乳形，不须笋簴自能鸣。
仙君欲奏宾云曲，只感清霜便发声。
送韦繇校书赴浙东幕
朱庆馀（唐代）

丞相辟书新，秋关独去人。官离芸阁早，名占甲科频。

水驿迎船火，山城候骑尘。湖边寄家久，到日喜荣亲。
壶庄八咏 其八 双鹤飞翀
佘翔（明代）

野趣偏耽鹤，从容坐翠微。云霄万里迥，健翮任高飞。
咏水上双白鸟
张嵲（宋代）

夜雨山水清，朝晖净崖壁。
飞来双白鸟，未省平生识。
鴐鹅谢清姿，鸥鸟惭素质。
低昂信波涛，顾盼矜羽翮。
鲜明潭光有，错乱浪花白。
轻舫忽东来，抢飞百余尺。
复下水中央，相将讵离析。
稻粱岂深谋，饮啄亦自得。
空山罗网稀，遂性无惊惕。
不学西雍鹭，翻飞近人迹。
青雀歌
裴迪（唐代）

动息自适性，不曾妄与燕雀群。幸忝鹓鸾早相识，

何时提携致青云。
次韵潘茂洪春日书怀
张镃（宋代）

东风渐放柳遮门，隔水人家聚似村。
渔艇远来夸甫里，僧隣閒过讲慈恩。
花繁惯识蜂情性，昼静初闻燕语言。
病起适逢春正好，莫教诗思却尘昏。
蝶恋花二首
吴承恩（明代）

烟波万里扁舟小，静依孤篷，西施声音绕。涤虑洗心名利少，闲施蓼穗蒹葭草。
数点沙鸥堪乐道，柳岸芦湾，妻子同欢笑。一觉安眠风浪俏，无荣无辱无烦恼。

云林一段松花满，默听莺啼，巧舌如调管。红瘦绿肥春正暖，倏然夏至光阴转。
又值秋来容易换，黄花香，堪供玩。迅速严冬如指拈，逍遥四季无人管。
江城子·初夜含娇入洞房
和凝（五代）

初夜含娇入洞房，理残妆，柳眉长。翡翠屏中，亲爇玉炉香。整顿金钿呼小玉，排红烛，待潘郎。
题程干燕公山水
朱翌（宋代）

电眼观山老更真，能分天造一层层。
直须擘华尊瀛手，始解铺张入剡藤。
夫子奉使入都诗以志别
杨琼华（清代）

白发高堂望，轻帆去莫迟。计来相别日，想到省亲时。

同有乡园感，非关儿女私。庭闱知恋恋，不敢数归期。
题芜湖梦日亭
佚名（宋代）

楼船犀甲下荆州，蜂目将军驻碧油。
虎帐觉来惊日堕，龙媒嘶去逐星流。
奸萌问鼎终何在，计落遗鞭始可羞。
幽草乱花荒故垒，无人能作晋春秋。
行路难寄紫元
范成大（宋代）

赠君以丹棘忘忧之草，青裳合懽之花，马脑游仙之梦枕，龙综懽寒之宝砂。

天河未翻月未落，夜长如年引春酌。
古人安在空城郭，今夕不饮何时乐。
送李尹叔解印
陈长方（宋代）

数年美政在棠阴，考绩如公合赐金。
莫问逢迎妨俗眼，但知惠爱尽吾心。
攀车共愿轮生角，追路端如鹿走林。
我亦一廛清霅尾，惭无妙笔写徽音。
钱塘怀古题仙源云仍家谱
李叔钧（明代）

钱塘潮水急于雷，千载兴亡亦可哀。神器固知关气运，朝廷何以任奸回。

诸陵秋草空遗恨，南海风帆更不来。宇宙茫茫今古意，江山回首又尘埃。
过灵壁阻雨不得游张园二绝 其二
许景衡（宋代）

当年诗酒早盘桓，无数萧萧碧玉竿。雨箨风梢如好在，故应知我转头看。
偈颂三十首 其十六
释印肃（宋代）

自从达解本心光，陈见解者希相许。今蒙大士坠名香，妙明寂照挥伦楮。

清风匝地意何穷，自这贤儒谁伴侣。自伤嗟，凭谁语，若问吾男归何处。

普庵达本不曾生，水月空花无实据。不离当处常湛然，觅即知君不可取。

此灵都是祖宗因，因果历然随谁聚。如今依旧复来生，何必自迷求解注。

今古谁曾得久长，唯有法身镇常住。不消追拔与看经，三界唯心须了义。
中峰喜逢白公夜集法公方丈
读彻（清代）

久别几于消息断，重逢犹记道途閒。两山相忆秋同老，一夜刚途雨到山。

故旧何人堪共话，林峦有主暂投閒。乱流落叶声兼下，听彻寒扉不上关。
贾侍郎自会稽使回篇什盈卷兼蒙见寄一首…数事率成十韵
刘长卿（唐代）

江上逢星使，南来自会稽。惊年一叶落，按俗五花嘶。

上国悲芜一，中原动鼓鼙。报恩看铁剑，衔命出金闺。

风物催归绪，云峰发咏题。天长百越外，潮上小江西。

鸟道通闽岭，山光落剡溪。暮帆千里思，秋夜一猿啼。

柏树荣新垄，桃源忆故蹊。若能为休去，行复草萋萋。
展先光禄墓
潘益之（明代）

名山长瞰鉴江楼，佳气青葱结一丘。自荷先朝深雨露，可堪今日抚松楸。

碑留宿草终天恨，风度啼乌入暮愁。八十五龄肋力竭，有怀明发未能休。
宿横路
吴与弼（明代）

暝色迷周道，高天久露星。埙篪相和处，灯火后先迎。
上金陵黄尚书安中二首 其一
刘弇（宋代）

南来踽踽拜前尘，雅眷仍从辙鲋新。四照色温初似玉，一时恩到总成春。

非如学者论糟粕，须信人间得凤麟。况有珠玑长满把，冥搜终恐物华贫。
鹧鸪天（暮春）
黄升（宋代）

沈水香销梦半醒。斜阳恰照竹间亭，戏临小草书团扇，自拣残花插净瓶。

莺宛转，燕丁宁。晴波不动晚山青。玉人只怨春归去，不道槐云绿满庭。
蝶恋花•云间别苍水 其二
彭孙遹（清代）

世事关心难得住。北渚停桡，一夜孤篷雨。不见美人谁与语。

空江月落潮平处。

黯黯碧云天薄暮。酒冷香残，无计驱愁去。他日重来还看取。

玉凫新制惊人句。
次蔡楠韵
吕本中（宋代）

交旧悠悠西复东，建昌南望水连空。蔡侯念我有新句，犹似灞桥风雪中。
卜宅
章甫（宋代）

卜宅定何好，庐山泉石奇。
夜梦五老人，问我归何时。
山中有蕨薇，可以疗子饥。
束书早归来，长歌歌紫芝。
临江仙 其四 忆丹霞之游，和澹归师寄赠韵
董元恺（清代）

一骑红尘飞昔梦，片帆两地西风。到今怀抱小芙蓉。

出门终古望，吾党素心同。

天柱峰高仙子住，五弦目送归鸿。锦囊词句刬虚空。

旧时烧佛处，只在晚霞中。
苦寒
雍陶（唐代）

今年无异去年寒，何事朝来独忍难。

应是渐为贫客久，锦衣著尽布衣单。